Celaá: “Esperem que en dates pròximes es dugui a terme d’acord a la legislació vigent” ACN Madrid.-La portaveu del govern espanyol, Isabel Celaá, ha advertit aquest divendres que la “transmissió de vot i dels drets parlamentaris” dels diputats suspesos pel Tribunal Suprem s’haurà de fer “amb conformitat a la interlocutòria del Tribunal Suprem i d’acord a la llei i el que han resolt les forces parlamentàries interpretades pels lletrats del Parlament”. En tot cas, ha assegurat que la decisió de la formula de fer aquesta transmissió de vot “encara no ha estat adoptada” al Parlament de Catalunya. “Esperem que en dates pròximes es dugui a terme d’acord a la legislació vigent”.

Summary: El govern espanyol diu que la “transmissió de vot” dels diputats s’haurà de dur a terme d’acord al que dicta el Suprem


El músic i cantant londinenc Benjamin Clementine no actuarà al Grec Festival tal i com estava previst. Segons informa aquest dilluns el certamen, l’artista ha suspès el concert programat el 12 de juliol per causes personals “de força major”, i tampoc actuarà l’endemà a Zurich on tenia un altre concert compromès. Revelació recent de la música anglesa, la veu de Clementine era un dels reclams musicals internacionals d’aquesta edició del Grec. El festival retornarà l’import de les entrades al mateix lloc (físic o virtual) on van ser adquirides, a partir del 28 de juny i fins el 12 d’agost.

Summary: Benjamin Clementine suspèn la seva actuació al Grec Festival


L'Ajuntament de Lleida ha anunciat aquest dilluns que reforça l'ajuda a les famílies en la crisi del coronavirus mantenint les beques menjador de les Escoles Bressol Municipals (EBM) durant la Setmana Santa. Aquesta ajuda va lligada als períodes lectius però la Paeria ha decidit seguir-la oferint aquesta setmana tenint en compte l'excepcionalitat del moment, "en què cal prestar una atenció especial a les situacions de major vulnerabilitat", destaquen. A banda d'aquesta mesura, la Regidoria d'Educació, Cooperació, Drets Civils i Feminismes ha lliurat a les famílies amb beca lots de material per garantir que els infants facin activitats i s'estimuli la seva creativitat durant el confinament. Els infants han rebut de les EBM ceres, retoladors, papers de colors, plastilina i adhesius perquè puguin seguir actius aquests dies en què han de quedar-se a casa. Segons la Paeria, les famílies han reaccionat molt bé a la iniciativa i han agraït el material per als infants. Els lots educatius i l'ampliació de les beques menjador per Setmana Santa s'han destinat a 24 famílies usuàries de les EBM que compten amb beca.

Summary: L'Ajuntament de Lleida manté les beques menjador de les Escoles Bressol Municipals durant la Setmana Santa


L'exposició a la contaminació atmosfèrica durant l'embaràs s'associa amb un retard en el creixement físic en els primers anys de vida segons un estudi de l'Institut de Salut Global de Barcelona (ISGlobal). La recerca s'ha fet amb més de 1.700 parelles de mares i el seus fills de les cohorts d'Astúries, Guipúscoa, Sabadell i València. En l'estudi es va estimar l'exposició a diòxid de nitrogen (NO2) i partícules fines (PM2,5), dos dels principals contaminants relacionats amb el trànsit, durant el primer trimestre d'embaràs. Els resultats van indicar que les embarassades més exposades a partícules fines tenien més risc de tenir fills amb un pes i un Índex de Massa Corporal menor als quatre anys, en comparació a les menys exposades.  Els resultats van ser similars pel que fa a l'NO2 però no significatius a nivell estadístic. Per a obtenir aquests resultats es van identificar les trajectòries de l'índex de massa corporal (IMC) dels nens i nenes des del naixement fins als quatre anys. A més, en arribar a aquesta edat se'ls va mesurar l'alçada i el pes.  La investigadora de l'ISGlobal Serena Fossati ha indicar que l'estudi "suggereix que l'exposició a la contaminació de l'aire durant l'embaràs pot estar associada amb retards en el creixement físic en els primers anys de vida després del naixement". Ha afegit que l'exposició prenatal a els contaminants de l'aire "té un efecte durador sobre el creixement després del naixement i requereix un seguiment a majors edats".  La coordinadora de l'estudi i també investigadora de l'ISGlobal, Martine Vrijheid, ha indicat que els mecanismes biològics pels quals la contaminació afectaria negativament el creixement infantil "encara no estan clars". Les hipòtesis amb les que treballen inclouen l'estrès oxidatiu i la inflació, la interferència amb les hormones tiroïdals, un major risc de malalties respiratòries i altres problemes que podrien retardar el creixement i induir a la mort cel·lular a causa del dany de l'ADN.   "El que sí que està clar és que els efectes perjudicials de la contaminació atmosfèrica s'inicien ja en la fase prenatal, de manera que les dones embarassades haurien de ser considerades com un col·lectiu prioritari en les polítiques de salut pública encaminades a reduir l'exposició de la població a la pol·lució ", ha conclòs.  L'estudi s'ha publicat a la revista 'Environment International'.

Summary: L'exposició a la contaminació durant l'embaràs s'associa amb un retard del creixement físic en els primers anys de vida


El portaveu del grup parlamentari de CSQP, Lluís Rabell, ha carregat contra el trencament del pacte de govern a Barcelona després del resultat de la consulta a les bases de Barcelona en Comú. "Es tracta d'una pèssima notícia per a Barcelona. I pitjor encara per a Catalunya", ha afirmat Rabell en un apunt aquest diumenge al seu compte de Twitter. "Ha estat una consulta condicionada, amb un resultat previsible... destinada a vestir una decisió de ruptura presa d'antuvi. Una irresponsabilitat majúscula", ha continuat el portaveu de CSQP, molt crític amb el referèndum intern de Barcelona en Comú. "Que em perdonin els adalils de la "nova política"... Una consulta sobre un pacte de govern en què el govern "no té opinió" - però no para d'enviar missatges contra els aliats - és un paperot demagògic promogut per gent que no gosa assumir les seves decisions", ha reblat Rabell en una segona piulada. Marc Bertomeu, exlíder de Podem a Barcelona, també ha considerat negatiu el trencament de pacte de govern a Barcelona entre Barcelona en Comú i el PSC. "És un tret al peu. Un gol per l'escaire que ens ha colat el processisme, aquells que només ens volen dividits i barallats", ha afirmat Bertomeu, també a través de Twitter. "Víctimes de la política de blocs que diem voler desfer. Ni DUI, ni 155 però sempre obeint als de la DUI", ha lamentat. Finalment, també ha ficat cullerada l'excoordinador general d'Izquierda Unida Gaspar Llamazares: "No comparteixo que el model plebiscitari de decisions orientades, o ja preses, s'assembli en alguna cosa a la democràcia participativa", ha sentenciat Llamazares.

Summary: Rabell carrega contra el trencament del pacte de govern a Barcelona: "Ha estat una consulta condicionada"


La titular del jutjat número 1 de Tortosa ha desimputat de les diligències prèvies per la fallida de la Cooperativa de l'Aldea l'exdirector general de Política Financera, Ferran Sicart, els inspectors de l'organisme, Ramon Cortacans i Pau Benito, així com l'auditora BDO i el seu responsable, Juan Carlos Torres. Tot i reconèixer la manca de diligència i les deficiències en el control financer de l'entitat, la interlocutòria, a la qual ha tingut accés l'ACN, eximeix de responsabilitats l'empresa i la Generalitat, encarregada de la supervisió. La decisió ha causat sorpresa i perplexitat entre els socis afectats i la junta rectora que ja han anunciat la presentació de recursos i reclamacions patrimonials. Tot i admetre que en el cas de la Cooperativa de l'Aldea la Generalitat hauria d'haver dut a terme un "control més escrupolós" de l'entitat i els seus dirigents, imposant-los possibles sancions, la jutgessa de Tortosa considera que la direcció general de Política Financera, i Sicart com a principal responsable, va dur a terme una tramitació adequada de l'expedient sancionador que, finalment, va acabar sent arxivat.  La Generalitat havia detectat irregularitats l'any 2007 en la supervisió de les auditories. També en la gestió de la secció de crèdit, que operava de forma irregular com un banc més gràcies a l'empara de Bankia, també imputada en el cas. En aquest context, Sicart s'hauria limitat a demanar alguna documentació a la Cooperativa –però, en alguns casos, no ho hauria fet- i donar per bo el compromís dels seus dirigents de resoldre les deficiències. La interlocutòria, però, considera que aquesta actuació posa de relleu la "manca d'efectivitat de la legislació vigent en matèria de control" d'aquestes entitats. També desimputa que els inspectors de l'ens, Pau Benito i Ramon Cortacans, a qui atribueix únicament l'elaboració de l'informe d'inspecció i no en la tramitació de l'expedient sancionador, on s'haurien produït les irregularitats. De la llarga llista d'imputats en la investigació per la fallida, i en resposta a les peticions efectuades pels respectius advocats, en surten també Juan Carlos Torres, responsable de l'auditora BDO, que deixa de ser també responsable civil subsidiària. Malgrat considerar que l'actuació de l'empresa no va resultar "diligent"  a l'hora d'auditar els comptes de l'entitat, la jutgessa creu que no hi ha indicis per atribuir a Torres una participació directa o dolosa en l'ensorrament financer de la secció de crèdit.  Subratlla la jutgessa que, el sistema de controls previst per la legislació vigent, resulta inefectiu davant un falsejament voluntari dels comptes. En aquest sentit, considera que els auditors "no han de descobrir irregularitats, sinó que només han de verificar que els comptes s'hagin fet correctament". La jutgessa però qüestiona l'actuació de l'auditora a l'hora de fer constar la pignoració d'actius amb Bankia o les partides per compres i vendes fictícies que hauria impulsat l'exgerent, Daniel Ferré. L'Associació d'Afectats i la junta rectora de la Cooperativa, que està sortint d'un complex concurs de creditors, han lamentat la decisió judicial que exonera els responsables, tant auditors externs com l'administració que legalment havia de supervisar els comptes, de la fallida que encara manté entrampats 4,5 milions d'euros dels estalvis d'uns 300 impositors des de finals de 2011. A la pràctica, la decisió judicial dificulta seriosament la possibilitat que l'entitat i els socis afectats poguessin exigir-los indemnitzacions per la seva actuació.  "És una injustícia" "Sempre hem dit que va haver qui va fer el mal i que qui havia de vigilar no va parar prou compte. Per a mi és una injustícia que es desimputin", ha manifestat la presidenta de la Cooperativa de l'Aldea, Montserrat Llosa. "S'ha fet un greu dany a les persones del poble afectades i això s'ha de solucionar", ha inisistit. De moment, l'entitat recorrerà la desimputació de Juan Carlos Torres i BDO a l'Audiència de Tarragona. En cas de no prosperar, requerirà la reobertura de la demanda de responsabilitat civil davant el Jutjat Mercantil que va quedar suspesa arran l'obertura de diligències penals.  En canvi, Llosa ha explicat que no recorreran en els casos de l'exresponsables i els inspectors de Política Financera de la Generalutat. "En el Cas de la Generalitat, estudiem presentar una reclamació patrimonial pels danys i perjudicis causats pel funcionament deficient dels òrganis supervisors", ha apuntat. Per la seva banda, el president de l'Associació d'Afectats, Jordi Gas, ha anunciat que preparen un recurs contra totes les imputacions. "Ens hem quedat sorpresos perquè si en un principi estaven imputats no entenem per què ara els desimputen. Més quan uns i altres eren responsables del control i la fiscalització dels comptes de la Cooperativa", ha declarat Gas a l'ACN. "La Generalitat hauria d'haver-ho controlat, d'ofici, tal i com li correspon per llei. A més, si l'auditora hagués fet la feina com tocava no s'hagués arribat a la situació que vam arribar, perquè ja feia anys que anava. Això va quedar demostrat en les diligències prèvies", ha afegit. Les maniobres de Bankia Ara, les esperances per reclamar possibles indemnitzacions se centren amb la imputació i possible processament de Bankia per suposada apropiació indeguda dels fons dels impositors i intentar incrementar els seus beneficis a costa dels socis de l'entitat. Tot i això, el pròxim 27 de novembre la secció segona de l'Audiència de Tarragona resoldrà sobre l'abast d'una recent reforma del codi penal en el recurs d'apel·lació presentat per l'entitat i al qual s'ha oposat únicament l'Associació d'Afectats. Els impositors han recordat que l'exclusió de responsabilitats en el cas de l'Aldea, d'acord amb el codi penal, no pot prosperar atès que l'entitat financera no ha acreditat que disposava d'un programa de prevenció de delictes o compliment normatiu segons preveu la llei. D'altra banda, la interlocutòria del jutjat número 1 de Tortosa manté la imputació de Teresa Baiges, l'esposa del mateix Ferré, per simulació de contracte. Segons recorda la interlocutòria, l'exgerent l'hauria contractat per la Cooperativa sense haver fet cap feina amb l'únic objectiu de beneficiar-se fiscalment per reduir la seva nòmina, d'on sortia el salari de la seva dona.  Finalment, la jutgessa rebutja la demanda del mateix Ferré de que sigui la Guàrdia Civil efectuï una nova pericial. També rebutja desimputar totalment un dels proveïdors per suposada falsificació de factures, Joaquín Castell, que considerava prescrits els fets. Tot i que accepta que les factures del 2008 ho estiguin, recorda que no així les de 2009, estimant parcialment el recurs. La jutgessa diu que de les conversacions entre l'empresari i Ferré s'extreu que, de forma acordada, van actuar de forma no ajustada a dret. Amb els sobreseïments acordats, la llista d'imputacions es queda en aquests moments amb més d'una vintena de persones, amb l'exgerent i Bankia –incloent responsables de l'antiga oficina d'Amposta- al capdavant, així com l'esposa de l'exgerent, l'anterior junta rectora de la Cooperativa així com catorze empresaris i proveïdors acusats d'inflar factures perquè Ferré pogués aconseguir subvencions més quantioses.

Summary: Desimputats els responsables de Política Financera i els auditors per la fallida de la Cooperativa de l'Aldea


La portaveu de Govern, Meritxell Budó, ha carregat contra les reunions telemàtiques dominicals de presidents autonòmics per abordar la crisi del coronavirus. "Mai és un diàleg, és un monòleg. No es poden incorporar propostes, i no es té en compte ni l'opinió ni l'expertesa dels territoris", ha lamentat Budó aquest diumenge a Rac1. "Ningú millor que Catalunya coneix la idiosincràsia del país", ha recalcat la portaveu del Govern, que ha assenyalat que el president Torra ha reclamat a Sánchez "poder aplicar des de Catalunya el desconfinament gradual". "Les tres opcions que proposem són aixecar l'estat d'alarma; mantenir-lo en determinats territoris o modificar-lo perquè l'autoritat competent a Catalunya sigui la Generalitat", ha enumerat Budó. "És un debat que hi ha de ser", ha reflexionat en veu alta la també consellera de la Presidència, que ha insistit que una Catalunya independent hagués gestionat millor la crisi del coronavirus i hagués aplicat el confinament total 15 dies abans. "Probablement, les xifres (de morts i infectats) haurien estat diferents. Però és que això no ho dic jo, ho diu la ciència, ho diu l'evidència", ha assegurat Budó. "Penso en Eslovàquia, Eslovènia, Dinamarca, Noruega o els lands alemanys. En Portugal, que amb cap mort, va aplicar el confinament total i va tancar les fronteres. I a partir d'aquí les xifres han estat unes altres, molt més baixes", ha enumerat la portaveu del Govern, que sí ha negat haver afirmat "Espanya ens mata".  "Jo no he dit mai que Espanya ens mata, i me'n guardaria prou de fer una afirmació en aquest sentit", ha volgut deixar clar Budó, que tampoc comparteix les paraules del president de la Cambra de Comerç de Barcelona, Joan Canadell, que va dir a través d'un tuit que "Espanya és atur i mort".

Summary: Budó carrega contra la reunió dominical de presidents autonòmics: "Mai és un diàleg, és un monòleg"


La moció per reformular els  mitjans de comunicació públics de l'Hospitalet de Llobregat presentada pels set grups de l'oposició – C's, ICV-EUiA-Pirates, PP, Guanyem, ERC, CiU i CUP-PA- ha generat una situació de desgavell al ple d'aquest dimarts. Un informe de la setmana passada advertint que alguns elements no s'adequaven a la legalitat ha endarrerit la votació de la moció fins al darrer punt de l'ordre del dia, ja que durant la sessió la secretària general ha estat introduint els canvis i el text final s'ha acabat acordant en veu alta. L'equip de govern en minoria hi ha votat en contra i l'alcaldessa, Núria Marín, ha etzibat: "Espero que demà els grups puguem saber què hem aprovat". Els grups de l'oposició han acabat aprovant una moció per reformular els mitjans de comunicació rebaixada respecte a l'inicial, després que durant el ple d'aquest dimarts l'hagin hagut de modificar. Un informe no vinculant, però sí preceptiu, havia advertit els grups la setmana passada que el text podia estar viciat en alguns punts, que, per exemple, no podien plantejar-se via moció. Segons fonts del govern municipal, l'oposició no ha presentat les modificacions fins aquest dimarts a la tarda, quan s'han acabat d'introduir durant la sessió ordinària.  La moció demanava reobrir Ràdio l'Hospitalet, que va deixar d'emetre el juny del 2012. Aquest és un dels punts que s'ha modificat i ara els grups insten a fer un estudi per a la reobertura. En la moció inicial, exigien el cessament de la directora dels mitjans de comunicació, un càrrec que ara com ara no és ocupat per ningú però les tasques del qual desenvolupa la coordindora. En el text final, demanen que es completi el procés de selecció del director dels mitjans.  L'equip de govern es mostra perplex amb l'adequació de la moció durant el ple El portaveu del PSC, Francesc Belver, ha desistit de "qualificar el procés" per a l'encaix dels detalls jurídics de la moció en la legalitat, quan ha explicat el posicionament del seu grup municipal. "Suposo que ningú esperarà una intervenció llarga i entenedora", ha ironitzat Belver, que s'ha mostrat perplex.  El portaveu socialista s'ha limitat a anunciar que el PSC votaria en contra de la moció i a expressar "el suport i respecte als treballadors dels mitjans de comunicació local". Marín ha apuntat que l'endemà del ple els grups polítics haurien de "reconstruir" les "modificacions" finalment acordades per conèixer el text. "No tinc paraules. És la primera vegada en la història de la democràcia que passa això", havia dit abans.  L'oposició recela dels advertiments: "Segurament hauríem de ser sempre tan escrupolosos" "Celebro que s'hagi de passar el sedàs jurídic, però segurament hauríem de ser sempre tan escrupolosos", ha afirmat el portaveu de CiU, Jordi Monrós, que va fer el primer pas per presentar la moció però sempre amb la voluntat que fos conjunta. Monrós ha insistit que la moció no es presenta "en contra de ningú, sinó a favor de la ciutat" i per "millorar els mitjans de comunicació".

Summary: La moció de l'oposició en bloc sobre el futur dels mitjans de comunicació provoca el desgavell al ple de l'Hospitalet


La via de la investidura a distància tira endavant. El Parlament ha aprovat aquest divendres al migdia la reforma de la llei de Presidència, gràcies als 70 vots a favor de JxCat -el grup impulsor-, ERC i la CUP. Els 64 diputats de la resta -Cs, PSC-Units, CatECP i PPC- hi han votat en contra. El text aprovat té l'objectiu de validar una eventual investidura a distància i habilitar els òrgans governamentals perquè puguin operar el total de les seves funcions, si cal, des de l'estranger. En un debat tens, el portaveu adjunt de JxCat Albert Batet ha avisat que l'independentisme no es rendirà, així com tampoc ho farà el líder de la formació, Carles Puigdemont. La líder de Cs, Inés Arrimadas, ha rebutjat la llei "feta a mida" al president destituït. El parlamentari del Grup Republicà Toni Castellà ha assegurat que "la República serà una realitat", agradi o no a les formacions constitucionalistes. Al seu torn, el líder del PSC-Units, Miquel Iceta, s'ha dirigit a JxCat: "Per què s'entesten en camins que no porten enlloc?". El portaveu de CatECP, Xavier Domènech, ha criticat que Puigdemont decideixi per tot un poble, i el diputat del PPC Santi Rodríguez ha retret als independentistes que "potinegin" les lleis al servei "exclusivament" del líder de JxCat. Finalment,  la diputada de la CUP Maria Sirvent ha advertit als altres grups independentistes que no volen "resseguir els límits de l'autonomia" a través de la reforma de la llei de la Presidència. Les vies obertes La proposició de llei -que se n'ha aprovat la tramitació per lectura única, gràcies als vots de JxCat, ERC i la CUP- contempla que en cas "d'absència, malaltia o impediment" del candidat a la investidura el ple pot autoritzar que se celebri "sense la presència o sense la intervenció" del presidenciable. Així mateix, apunta que el candidat pot presentar el programa i sol·licitar la confiança de la cambra "per escrit o per qualsevol altre mitjà previst en el Reglament". A partir d'aquesta reforma de la llei de Presidència el Govern i la resta d'òrgans col·legiats es podran constituir, convocar, celebrar les seves sessions, adoptar acords i remetre actes tant de manera "presencial com a distància". En concret, i sobre les sessions a distància, la llei avala que els membres de l'executiu i els òrgans relacionats puguin estar "en llocs diferents" sempre que s'asseguri per mitjans electrònics la seva identitat o de les persones que els supleixin, el contingut de les seves manifestacions, el moment en què es produeixen, així com la interactivitat i intercomunicació entre ells en temps real, a més de la disponibilitat dels mitjans durant la sessió.  També s'ha aprovat l'esmena subsegüent al dictamen del Consell de Garanties Estatutàries (CGE) de JxCat que sentencia que les deliberacions i decisions del Govern es prendran "computant-se a efectes de quòrum tant l'assistència presencial com a distància". A més, el document aprovat permet que quan els membres de l'executiu despatxin els assumptes i funcions per "mitjans telemàtics" s'entendrà que no concorre el "supòsit d'absència". Finalment, el ple ha aprovat l'esmena subsegüent de JxCat, d'addició d'una disposició addicional, on remarca que el Parlament ha de fer les "modificacions del reglament que siguin necessàries, a iniciar en el termini d'un mes, per a complir els requeriments establerts per aquesta llei". És a dir, que JxCat es compromet a reformar el reglament del Parlament en un mes per introduir-hi la investidura a distància. Fonts consultades del grup parlamentari han explicat que, dins la via a distància, l'opció d'investidura delegada guanya pes en comparació a l'estratègia telemàtica. Tomben les esmenes de Cs, PSC i PPC D'altra banda, el ple ha tombat totes les esmenes de la resta de grups. D'una banda, el PPC demanava que en l'article primer s'apuntés que el candidat ha de presentar "davant el plenari" el programa de govern, i que la seva participació al debat i la votació ha de ser "personal, directa i indelegable". El grup que lidera Xavier García Albiol també volia suprimir tot l'article segon. Al seu torn, el PSC-Units ha demanat la supressió total dels articles u i dos. D'altra banda, Cs havia presentat una esmena única on apuntava que, tenint en compte "l'advertida inconstitucionalitat i antiestatutarietat global" de la iniciativa legislativa -incloses les emenes de JxCat-, es proposava la retirada de la proposició.

Summary: El Parlament valida la investidura a distància amb els vots de JxCat, ERC i la CUP


El Vaticà ha ordenat als Jesuïtes que apartin a un sacerdot que va ser denunciat per haver abusat sexualment de dos alumnes del Col·legi Sant Ignasi de Sarrià, a Barcelona, durant els anys 80. Després de rebre les denúncies fa menys d'un any, la Companyia de Jesús va obrir una investigació i la va portar a la Congregació per a la Doctrina de la Fe de la Santa Seu, que ara ha instat a prohibir al pare Pere Sala, de 95 anys, fer actes sacramentals amb públic i a tenir cap contacte amb menors. El Superior Provincial de la Companyia de Jesús a Espanya, Antonio España, ha donat a conèixer aquest dilluns la resolució del procés canònic i les mesures que s’imposen al pare Pere Sala. Seguint les indicacions del Vaticà, el Superior General de la Companyia de Jesús, Arturo Sosa, imposa a Pere Sala un precepte penal amb una sèrie de prohibicions. Es prohibeix al sacerdot celebrar públicament els sagraments, realitzar activitats apostòliques i pastorals de caràcter públic, mantenir tracte amb menors, concedir qualsevol entrevista a mitjans de comunicació i tenir perfils a les xarxes socials, posar-se en contacte amb les víctimes i sortir de la comunitat en la que resideix sense permís exprés del superior. En cas d’incompliment podria ser castigat amb altres penes fins a la dimissió de l’estat clerical i de la Companyia de Jesús. L’execució de les mesures del precepte penal comença a partir d'aquest dilluns i serà revisada cada tres anys. A més, haurà de fer arribar a les víctimes una petició escrita de perdó. La resolució final i les mesures es van comunicar divendres passat al pare Pere Sala i aquest mateix dilluns a les víctimes que van presentar la denúncia. A principis d’aquest any, com a conseqüència de la investigació iniciada per part de la xarxa d’escoles de la Companyia de Jesús a Catalunya -Jesuïtes Educació- en relació a abusos comesos en el passat, dos exalumnes del col·legi Sant Ignasi de Sarrià es van posar en contacte per denunciar que havien estat víctimes d’abusos per part d’aquest sacerdot. Rebudes les denúncies, i davant la gravetat dels fets, es va obrir un procés canònic per investigar el cas i, a partir d’aquest moment, es van imposar al jesuïta mesures cautelars com la seva reclusió en una comunitat, la prohibició de contacte amb menors i la prohibició de realitzar activitat pastoral i sagramental. Al llarg del procés no s’ha rebut cap més denúncia contra aquest sacerdot. L’informe de la investigació es va enviar a la Cúria General de la Companyia de Jesús a Roma el passat 24 d’abril. Conforme al Dret de l’Església, el procediment canònic es va obrir per decisió del Superior d’Espanya de la Companyia de Jesús. Consta d’una fase d’investigació i recollida de testimonis que conclou amb un informe que s’envia a la Cúria General de la Companyia de Jesús. Aquesta la trasllada a la Congregació per a la Doctrina de la Fe de la Santa Seu, per tractar-se d’un cas d’abusos comesos per un sacerdot. Aquest organisme és el que determina el curs processal o les mesures que s’han de prendre i les comunica a la Companyia de Jesús perquè procedeixi al seu compliment. En el Dret Canònic, els delictes d’abusos a menors comesos per clergues prescriuen als 20 anys des de que la víctima arriba a la majoria d’edat, però la Congregació per a la Doctrina de la Fe, en atenció a la gravetat dels abusos, pot decidir, en cada cas, aixecar la prescripció, com ha passat en aquest cas. En relació amb aquet cas, el 16 de setembre passat la Companyia de Jesús va tenir coneixement a través de la premsa que les dues víctimes denunciants havien decidit presentar una querella per delicte d’omissió del deure de perseguir delictes. La Companyia de Jesús respecta el desig de les víctimes d’exercir els seus drets i, "fidel a la seva manera de procedir, col·laborarà en tot allò que sigui requerit per les autoritats judicials" civils. Davant tot això, la congregació vol manifestar el seu suport a totes les víctimes d’abusos i la seva voluntat "d’escoltar-les i acompanyar-les". "Lamentem profundament el sofriment que alguns companys han infligit a persones a les que havien de cuidar i protegir. Reiterem la nostra voluntat de clarificar el passat i els possibles casos d’abusos comesos als nostres centres, facilitant els mecanismes que siguin necessaris, així com els espais d’escolta i trobada amb les víctimes i totes aquelles persones que vulguin compartir amb nosaltres el seu testimoni", assegura el comunicat. En aquest sentit, el procés d’investigació obert el desembre de 2018 en el marc de Jesuïtes Educació, es manté obert, i qualsevol persona que desitgi contactar-hi  pot fer-ho a través del correu electrònic escoltar@fje.edu. Al llarg d’aquests mesos s’han creat també comissions d’escolta a diversos centres i ciutats de la Província d’Espanya de la Companyia de Jesús, que s’aniran ampliant progressivament. A més, "conscients de la necessitat" de dotar-se de recursos i estructures adequats, la Companyia de Jesús a Espanya ha creat la figura de. responsable d’Entorn Segur --que ocupa una professional de la psicologia, especialista en casos de violència i abusos-- així com un Consell d’Entorn Segur, format en la seva majoria per persones externes a la Companyia de Jesús i que ajudarà a garantir el rigor en el seguiment dels casos. "Volem recordar que seguim treballant amb determinació i compromís per fer dels nostres centres un entorn segur, amb programes de formació i protocols d’actuació dirigits a tota la comunitat educativa. Concretament, als centres de Jesuïtes Educació s’estan portant a terme programes de formació i prevenció en col·laboració amb la fundació Vicki Bernadet, per a famílies, alumnat i educadors, i que permeten prevenir, detectar i gestionar casos d’abusos o conductes impròpies", conclou el comunicat.

Summary: El Vaticà obliga a apartar un exprofessor jesuïta del col·legi Sant Ignasi de Barcelona per abusos sexuals


El conseller d'Acció Exterior, Alfred Bosch, ha instat aquest dilluns al govern espanyol a "avenir-se al diàleg" i que respongui "políticament" les peticions del Govern. En una intervenció al ple del Parlament, Bosch ha reclamat al president del govern espanyol, Pedro Sánchez, que no es deixi "segrestar" per part la ultradreta i pel nacionalisme espanyol més radical "per veure qui vulnera més els drets civils i la democràcia". De fet, ha lamentat que després de les eleccions andaluses ara l'executiu espanyol "no dialogui sinó que tiri pel dret" amb, per exemple, la celebració del consell de ministres d'aquest divendres a Barcelona. Amb tot Bosch, ha assegurat que el país viu el "pitjor moment" pel que fa als drets civils des de la transició espanyola.

Summary: Bosch reclama a Sánchez "avenir-se al diàleg" i no deixar-se "segrestar" per l'ultradreta i el nacionalisme "radical"


El vicepresident de la Comissió Europea, Margaritis Schinas, ha assegurat que li agradaria "moltíssim" parlar en català encara que fos amb un accent grec de Tessalònica. A través d'una publicació a Twitter, el també exportaveu de la Comissió Europea ha apuntat que "qualsevol dia" es dedicarà a aprendre la llengua catalana. El polític grec ha fet aquestes declaracions responent una piulada on la excordinadora nacional d'Iniciativa per Catalunya Verds Dolors Camats el felicitava per "l'accent i el vocabulari en castellà" del comissari. "És millor que el de la majoria de catalans. I m'hi incloc", ha apuntat Camats. La Representació de la CE a Catalunya també ha respost a Schinas i li ha dit que "quan vulgui, a Barcelona n'hi ensenyem". També a través del compte de Twitter, la Comissió Europea a Barcelona ha afirmat que el vicepresident de la CE ja té "un bon mestre", en relació al domini del català expressat en el tuit.

Summary: El vicepresident de la CE assegura que li agradaria "moltíssim" parlar en català


La policia espanyola va detenir vuit persones i n'investiga dues més a Sant Celoni (Vallès Oriental) i Breda (la Selva) com a presumptes membres d'un grup criminal per estafar bars i restaurants de tot l'estat espanyol. Per fer-ho, haurien trucat a més de 50 establiments fent-se passar per empleats de companyies elèctriques i amenaçant-los en tallar-los la llum si no pagaven una quantitat de diners per saldar un suposat deute. Els arrestats haurien obtingut fins a 50.000 euros en més de 50 enganys a establiments d'entre 300 i 1.400 euros cadascun. Els presumptes delinqüents s'haurien aprofitat del fet que alguns d'ells eren comercials d'empreses subministradores per obtenir informació privilegiada. La investigació va començar el mes de novembre passat arran de nombroses denúncies en diferents punts de l'Estat, com Madrid, Santa Cruz de Tenerife, Girona, Saragossa o Lugo. Els agents van descobrir que es tractava d'un grup organitzat, que es repartia les funcions per obtenir la informació, contactar les víctimes i rebre els pagaments bancaris. En l'operatiu policial es van escorcollar dues cases ocupades a Sant Celoni i Breda i es van detenir els presumptes integrants del grup, algun d'ells amb un ampli historial delictiu.

Summary: Detingudes vuit persones a Sant Celoni i Breda per estafar bars i restaurants de tot l'Estat


El lladre aprofitava que les víctimes estaven comprant ACN Tarragona.-Agents dels Mossos d'Esquadra del Grup de Delinqüència Urbana de Tarragona van detenir el 9 de novembre un home de 52 anys veí de l'Hospitalet de Llobregat que robava mòbils a dones que els guardaven a la bossa del cotxet dels seus fills. Se l'ha detingut com a presumpte autor de tres delictes de furt. El lladre aprofitava que les dones estaven comprant i que es despistaven per agafar els dispositius de les bosses. Els robatoris van ser entre el 27 d'agost i el 3 de novembre. Tenia antecedents per altres furts i ha quedat en llibertat amb càrrecs després de passar a disposició judicial. La investigació policial va començar el 27 d'agost a partir de la denúncia d'una dona, que va explicar que li havien robat el telèfon mentre comprava en una botiga de l'avinguda de Catalunya de Tarragona. Va deixar el mòbil a la bossa del cotxet i quan va voler agafar-lo de nou ja no hi era.  Els Mossos van rebre una segona denúncia per un fet similar, del 5 de setembre en una altra botiga de Tarragona. El tercer furt va ser el 3 de novembre, mentre la víctima i el seu fill estaven a una botiga del carrer Gasòmetre, amb una amiga. El lladre, fent veure com si parlés per telèfon, es va apropar al cotxet i va agafar el mòbil aprofitant un descuit. Mirant les imatges, els agents van constatar que es tractava de la mateixa persona, tot i que no el tenien identificat. El passat divendres, però, tres membres del Grup de Delinqüència Urbana que feien tasques de seguretat ciutadana van veure un home que coincidia amb la descripció de l'autor dels fets. El van identificar i van comprovar que portava una bandolera i una bossa de paper com les que s'havien fet servir en dos dels furts, justament per amagar els mòbils robats. El detingut, amb dos antecedents per furts a Barcelona i Vilafranca del Penedès, va passar a disposició del jutjat d'instrucció en funcions de guàrdia de Tarragona i va quedar en llibertat amb càrrecs.

Summary: Detenen un home a Tarragona que robava mòbils a dones que els guardaven a la bossa del cotxet dels seus fills


Junts pel Sí vol impulsar una comissió d'investigació al Parlament per indagar en l'anomenada 'Operació Catalunya', presumptament endegada des de l'entorn del PP i el Ministeri de l'Interior per torpedinar el procés sobiranista. Segons ha avançat Rac1 i ha confirmat l'ACN, la coalició independentista vol que hi donin explicacions Soraya Saénz de Santamaría, Jorge Fernández Díaz, Jorge Moragas, Alícia Sánchez-Camacho, Enric Millo i els comissaris José Villarejo i Marcelino Martín Blas, entre d'altres. JxSí busca suports parlamentaris per poder tirar endavant la proposta aquesta mateixa setmana. L'anunci arriba després que el diari 'Público' filtrés noves gravacions que vinculen la dirigent del PPC Sánchez Camacho amb l'Operació Catalunya. Fonts de la coalició que integra el PDeCAT i ERC recorden que Sánchez Camacho va negar en seu parlamentària -en el marc de la comissió d'investigació contra la corrupció i centrada en el 'cas Pujol'- haver encarregat la gravació de La Camarga. Les noves informacions periodístiques desmentirien la seva versió i apunten que la presidenta del PPC va endegar l'Operació Catalunya, creada per desprestigiar dirigents sobiranistes com ara Artur Mas i Xavier Trias. La petició d'aquesta comissió coincideix amb la confirmació fa pocs dies que C's, el PSC i el PPC sol·licitaran una altra comissió d'investigació al Parlament en aquest cas, per abordar el 'cas Vidal', després que es conegués que l'exsenador d'ERC va assegurar que el Govern havia obtingut dades fiscals dels catalans de manera il·legal. Per la seva part, el secretari d'Organització del PSC, Salvador Illa, ha anunciat aquest dilluns que donaran suport a la petició de JxSí per escatir l'Operació Catalunya, malgrat que ho veuen com "una maniobra per topar opacitats" del Govern. A més, ha tret pit que va ser el PSOE qui va impulsar una comissió pel mateix assumpte a les Corts espanyoles. Per la seva part, CSQP encara no s'ha posicionat i decidirà aquest dimarts, en una reunió del grup parlamentari, si dóna suport tant a la comissió d'investigació de l'Operació Catalunya com pel 'cas Vidal'. Comissió sobre les elèctriques Així mateix, també s'ha conegut que JxSí estudia posar en marxa una altra comissió d'investigació per aclarir els motius de la pujada de preus de l'electricitat i el fenomen de les portes giratòries al sector, ja que diversos dirigents del PP i el PSOE ocupen ara càrrecs als consells d'administració de companyies energètiques després del seu pas per la primera línia política.

Summary: JxSí vol impulsar una comissió d'investigació al Parlament sobre l'operació Catalunya


La reforma del parc de Bombers de Girona començarà al maig i durarà 15 mesos. El president del Govern, Quim Torra, i el conseller d'Interior, Miquel Buch, han visitat aquest dijous les instal·lacions i han detallat que, mentre durin les obres, instal·laran mòduls prefabricats a la zona del pati per evitar que el parc s'hagi de tancar i els bombers puguin compaginar la feina amb les obres. Es tracta d'una obra llargament reivindicada que s'ha adjudicat per un import d'1,39 MEUR. Segons ha detallat Buch, les obres sempre són imprevisibles però la previsió és que el parc estigui totalment reformat l'estiu del 2020. Aquesta setmana, la sala de control dels Bombers es trasllada al Santa Caterina, seu de la Generalitat. Això ha permès, exposa el conseller, guanyar espai per al parc de Bombers.  Les obres per reformar el parc de Bombers de Girona, situat al Mas Xirgu, començaran de forma imminent. Segons han detallat Torra i Buch, la data serà el 15 de maig després que Infraestructures de la Generalitat hagi adjudicat els treballs, que pugen finalment a 1.398.797,07 euros (amb IVA inclòs). Es tracta d'un projecte llargament reivindicat, tant des del bombers del parc com de l'administració local. El 2015 els mateixos Bombers es van mobilitzar per denunciar el mal estat de les instal·lacions. Entre d'altres, criticaven que l'edifici tenia més de 30 anys i que havia patit manca d'inversió. Es queixaven de falta d'espai, de goteres o d'haver de cuinar en condicions antihigièniques. Durant aquest temps, Interior ha anat duent a terme millores al parc –s'ha canviat la cuina i s'han arreglat el sostre i les portes de la corxera, per exemple- però el Departament ja havia avançat la intenció de fer-hi una remodelació a fons. Aquest projecte és ja una realitat un cop adjudicat el contracte i després del trasllat de la sala d'Emergències de la Regió (la que rep les trucades del 112) al Santa Caterina, la seu de la Generalitat a Girona. Aquest traslladat es completarà aquesta setmana. Això ha permès, ha subratllat Buch, guanyar espai per al parc de Bombers.  Mentre durin els treballs, i per compaginar la feina dels Bombers i evitar que s'hagin de tancar les instal·lacions, instal·laran mòduls prefabricats a la zona del pati. Amb una superfície de 200 metres quadrats, tindran també cuina, zona de descans i les instal·lacions que es veuran afectades pels treballs.  La reforma del parc de Bombers de Girona serà integral, i que permetrà acabar amb les condicions que arrossega l'edifici. Es preveu que els treballs, un cop comencin, s'enllesteixin en un termini de quinze mesos. Buch ha exposat que la previsió és, fins i tot, poder escurçar aquest temps i que estiguin enllestides abans de l'agost del 2020. Segons el projecte que el Govern va treure a licitació, la remodelació no ampliarà el cos de l'edifici, però sí que en modificarà substancialment l'interior. La cuina, el rebost i la sala-menjador passaran a la primera planta. Aquí també hi haurà una sala d'estudi i sis habitacions (amb capacitat per a catorze llits) i s'hi construirà una terrassa metàl·lica exterior. A la planta baixa, el projecte de reforma preveu millorar tota la zona operativa. S'hi farà una aula i hi haurà nous vestuaris, despatxos i espais per netejar i assecar els equips. A més, s'ampliarà el gimnàs, es refarà el paviment de la cotxera i es construirà una escala que, des d'aquí, connecti directament amb la planta primera. Buch i Torra, acompanyats de l'alcaldessa de Girona, Marta Madrenas, han visitat aquest dijous les instal·lacions per conèixer el detall del projecte.

Summary: Les obres de reforma del parc de Bombers de Girona començaran al maig i duraran 15 mesos


Dos homes s’enfronten a vuit anys de presó per apunyalar-ne un altre a Tarragona. Els fets es remunten a la matinada del 21 de desembre del 2012 quan els dos acusats, Rafael G.A. i Manuel M.L., van acudir al portal d’un domicili de la Part Alta i van començar a cridar a la víctima, Salah E.S., perquè baixés al carrer. Segons l’escrit del fiscal, l’home ho va acabar fent i va veure que Rafael G.A. duia “dos ganivets lligats amb filferros en cadascuna de les seves mans i els esgrimia contra ell amb un to amenaçador”. Al mateix temps, l’altre acusat li deia que el matés i que el punxés. Posteriorment, l’home que duia els ganivets va clavar diverses punyalades a la víctima, que va passar set dies ingressada a l’hospital recuperant-se de les ferides. Segons el relat del ministeri fiscal, Salah E.S. es trobava en un domicili del carrer Talavera, que era propietat d’un amic seu. Amb ells també hi havia la parella de la víctima, Jimena B.T. -en situació irregular a l’estat espanyol- i la germana d’aquesta, Jissel B.T., declarada en rebel·lia en aquest procediment judicial. Sobre dos quarts de dues de la matinada, Rafael G.A. i Manuel M.L., aquest últim fins feia poc parella de Jissel B.T., es van apropar fins al portal de l’edifici des d’on van començar a cridar i a demanar a Salah E.S. que baixés al carrer. En el seu lloc, qui va baixar va ser Jimena B.T., la qual va començar a discutir amb els dos homes.  A continuació, va baixar al carrer Salah E.S., moment en el qual va veure que Rafael G.A. duia dos ganivets lligats amb filferros a cada mà i els esgrimia cap a ell amb un to amenaçant mentre Manuel M.L. li deia “mata’l, mata’l” i “punxa’l, punxa’l”, alhora que l’empenyia. En aquell moment, l’home que anava armat va propinar a la víctima una primera punyalada que va impactar al seu costat, “amb clar coneixement que li podria haver afectat òrgans vitals i de les seves conseqüències lesives, podent arribar a produir-li la mort”, segons el fiscal. Per contrarestar l’atac, l’amic de la víctima li va llençar un pal d’escombra des de la finestra perquè es pogués defensar. Mentre la víctima intentava mantenir allunyat a l’acusat que esgrimia els ganivets, l’altre el pegava i l’empentava per darrere. Això va provocar que es distragués i es girés, la qual cosa va permetre que l’agressor li propinés més ganivetades.  Finalment, els dos individus van marxar i la víctima va ser atesa per les dues dones. Com a conseqüència de l’agressió, l’home va passar set dies ingressat a l’hospital i no es va curar de les lesions fins al cap de quatre mesos. A més, li ha quedat una cicatriu de 16,5 cm al pit i tres cicatrius més al tòrax.  Per la seva part, un dels acusats, Rafael G.A., va patir esgarrapades a la cara, el coll i l’avantbraç per part d’una de les dones, així com lesions compatibles amb una contusió amb el mànec d’un estri per part de la víctima. La fiscalia, però, sol·licita la seva absolució per aquestes dues faltes de lesions i només demana que indemnitzin l'acusat amb 210 i 420 euros, respectivament, per les lesions. Als dos acusats, el ministeri fiscal els atribueix un delicte d’homicidi en grau de temptativa pel qual sol·licita una pena de vuit anys de presó i una indemnització de més de 8.100 euros. El judici -que ara fa un any va quedar ajornat- està previst que se celebri dimecres a la Secció Segona de l’Audiència de Tarragona.


La 3a edició de la Cursa AECC Barcelona en Marxa Contra el Càncer s'ha celebrat aquest diumenge al Parc del Fòrum amb la participació de prop de 5.000 corredors de totes les edats i uns 150.000 euros de recaptació. "Tenim un públic divers. Des de gent que competeix i li agrada del 'running' fins a famílies que ho veuen com una cursa popular i solidària", ha explicat la gerent de l'AECC de Barcelona, Àngela Sánchez. "És important destacar que avui hi ha aquí molts corredors afectats pel càncer: familiars, supervivents i, fins i tot, gent en fase activa de la malaltia", ha puntualitzat Sánchez. És el cas de la Cristina, operada de càncer de pit fa 18 mesos i participant a la cursa de 5 quilòmetres. "He vingut per col·laborar i agrair la tasca de l'AECC. Els tractaments fan molt de dolor i l'exercici i una bona alimentació són bàsics", ha comentat la Cristina.  "Surto a caminar i faig piscina. Recomano a tothom que faci exercici", ha insistit aquesta supervivent del càncer. "En una revisió ginecològica fa un any i mig em van detectar un càncer de pit. Després de l'operació i a punt de començar les sessions de quimioteràpia i radioteràpia em van trucar perquè encara hi havia restes del tumor i més part afectada", ha recordat la Cristina, que va haver de superar una segona operació. "Em vaig apropar a l'AECC i vaig conèixer gent molt maca que m'ha ajudat a portar millor la malaltia i la recuperació", ha afirmat. "A mi i a molta gent ens estan fent el camí més fàcil", ha afegit la Cristina. Una sensació molt similar comparteix l'Amalia, que també ha corregut la cursa de 5 kms al Parc del Fòrum dins el grup de marxa nòrdica de l'AECC. "Em van diagnosticar càncer de mama metastàtic al gener del 2008 i amb els tractaments em vaig engreixar molt", ha reviscut l'Amalia.  "Va ser llavors quan em vaig apropar a l'AECC i em van oferir l'activitat de marxa nòrdica. He aconseguit baixar 10 quilos de pes, mitigar els dolors i els efectes secundaris i tenir una actitud molt més positiva", ha enumerat l'Amalia. "M'ha anat molt bé, estic molt agraïda i per això avui estic aquí", ha conclòs. Una de les incorporacions d'última hora a la cursa en Marxa Contra el Càncer ha estat la Gladys, de 84 anys i provinent de Veneçuela. "Vaig arribar fa només vuit dies a Barcelona i vaig veure publicitat d'aquesta cursa contra el càncer", ha comentat la Gladys. "És una bona causa i li vaig dir al meu net que m'apuntés. No he fet entrenament però he arribat en bones condicions, que és el més important", ha finalitzat amb satisfacció una de les corredores més longeves d'aquesta 3a edició de la Cursa AECC Barcelona.   El recorregut de la carrera ha estat circular, amb tres distàncies per adaptar-se a tots els públics i amb diferents hores de sortida: 5 kms (amb sortida a les 09.30 hores), 10 kms (amb sortida a les 10.15 hores) i una marxa de 2,5 kms (amb sortida a les 11.15 hores). Una vegada ha finalitzat la cursa s'han realitzat diverses activitats com els 'Petits investigadors', un taller de pintacares i una masterclass de zumba.

Summary: 5.000 corredors i 150.000 euros de recaptació en la lluita contra el càncer


El grup parlamentari del PSC ha demanat a la Mesa i a la Junta de Portaveus que no es constitueixi la comissió del reglament del Parlament. Ahir a la tarda el grup de JxCat va registrar una petició a la Mesa perquè activés aquesta comissió. La portaveu dels socialistes, Eva Granados, ha registrat aquest divendres al matí un escrit on argumenta que la comissió que tramita canvis a la normativa de la cambra no es pot constituir fins que no s'hagi produït la investidura del president de la Generalitat, perquè és legislativa. A més, recorda a l'escrit que el PSC ja va sol·licitar dimarts en la reunió de la Mesa i la Junta que es constituïssin les comissions no legislatives, i que així es va acordar. Les úniques comissions que es poden constituir abans de formar Govern són les no legislatives, però JxCat -després d'haver consultat els lletrats- considera que la comissió del reglament és permanent i que no està vinculada a l'executiu, de manera que sí que es podria constituir abans del ple d'investidura. A més, la formació de Carles Puigdemont sosté que aquesta comissió no podria quedar vetada pel 155 precisament perquè, tot i tenir rang legislatiu, no està relacionada amb el Govern. El president del Parlament, Roger Torrent, farà arribar aquestes peticions previsiblement a la propera reunió de la Mesa, que s'ha de reunir amb caràcter ordinari dimarts que ve. Tot i això, s'espera que la Junta de Portaveus no es reuneixi fins el dia 20 de febrer.

Summary: El PSC demana a la Mesa i a la Junta de Portaveus que no es constitueixi la comissió del reglament que reclama JxCat


L'Agència Catalana de l'Aigua (ACA) ha obert comportes als embassaments de Sau i Susqueda aprofitant la treva que donen les pluges amb l'objectiu de reduir el nivell d'aigua embassada. Els dos pantans es troben actualment al 93% i l'objectiu és intentar abaixar-los fins a un percentatge d'entre el 70 i el 80%. Per això, s'alliberarà cabal progressivament fins arribar als 260 metres cúbics per segon, i aquesta quantitat –que és el màxim que es pot desembassar- es mantindrà tot el temps que sigui possible. El conseller de Territori, Damià Calvet, ha admès que és una operació "delicada", però també necessària davant les previsions que indiquen que el temporal Gloria s'intensificarà amb un nou front de pluges. Calvet ha subratllat, però, que mentre duri l'operació, es monitoritzaran "minut a minut" tant el riu Ter com l'Onyar per evitar que es desbordin a Girona.  La borrasca Gloria ha portat el sistema Sau-Susqueda gairebé al límit. Aquest migdia, els dos pantans es trobaven al 93% de la seva capacitat i això, com ha admès Damià Calvet, "deixa molt poca capacitat de maniobra". I més, tenint en compte que el temporal no s'ha acabat, i que les previsions anuncien l'arribada d'un nou front de pluges intenses, que afectarà les capçaleres dels rius. "És imperiós que puguem alliberar metres cúbics", ha subratllat el conseller de Territori. Per això, aprofitant aquestes hores de treva, l'ACA ha obert comportes als dos pantans. Si fins ara s'alliberaven entre 20 i 30 metres cúbics per segon, ara aquesta quantitat s'incrementarà de manera gradual fins arribar als 260 m3/s. És el màxim que es pot deixar anar. El conseller ha explicat que l'objectiu és reduir el nivell d'aigua embassada al sistema Sau-Susqueda, amb intenció de situar-lo entre el 70 i el 80% de la capacitat que sumen els dos pantans. Sense anar més lluny, aquest és, de fet, el nivell en què es trobaven ahir els dos embassaments, quan la borrasca Gloria va intensificar-se. Calvet ha admès que aquesta és una operació "molt delicada", però també necessària. El conseller ha dit que els dos pantans desembassaran aigua al màxim durant tota l'estona que sigui possible. I que la meteorologia també ho permeti, perquè el temps no juga a favor i les previsions no són optimistes (sobretot, per aquesta nit i matinada). El Ter i l'Onyar, minut a minut El conseller ha assegurat que el desembassament portarà a monitoritzar "minut a minut" tant el riu Ter com l'Onyar. L'objectiu és evitar que es desbordin a Girona i "advertir si s'entra en algun moment en què la seva capacitat màxima se sobrepassi i puguin provocar alguna inundació" a la ciutat. Aquí, l'ACA està monitoritzant "constantment" tres punts: el Ter al pont de la Barca i a Pedret, i l'Onyar al seu pas pel Pont de Pedra. "Saber gestionant el moment en què un riu i altre estan més baixos, amb el desembassament i la voluntat d'abaixar la capacitat de Sau-Susqueda és el que estem fent en aquests moments", ha dit el conseller. "Sempre tenint en compte que ens movem en les previsions climatològiques que tenim en aquests moments; si se superen, ens trobarem en una situació que haurem de gestionar l'emergència i possibles desbordaments", ha afegit Calvet. El conseller, de fet, ha dit que el desembassament de Sau-Susqueda és una "operació fina", tenint en compte els cabals límit que poden suportar tant el Ter com l'Onyar al seu pas per Girona (1.000 m3/s en el primer cas, i 600 en el segon). A primera hora de la tarda, ha precisat el conseller, aproximadament el Ter arribava a Girona portant uns 700 m3/s i l'Onyar ho feia amb uns 350.   Els problemes "més grans", a la part baixa El conseller de Territori sí que ha admès, però, que els problemes "més grans" es troben aigües avall de Girona, "a la part baixa del Ter". Precisament, perquè aquí el riu ja ha rebut l'aportació de l'Onyar i d'altres escorrenties, i el seu cabal s'acosta als 1.500 metres cúbics per segon. "I això ens dona situacions en què és possible que ja afectem el territori i algunes carreteres; és el que estem gestionant en aquests moments", ha indicat Calvet. Per últim, en relació a altres rius gironins, el conseller ha dit que estan amatents de l'evolució del Fluvià, tenint en compte que "no està regulat". A més, també s'està analitzant la situació de la Muga, tenint en compte que l'embassament de Boadella també es troba bastant ple. Pedret, Sant Ponç i Pont Major L'Ajuntament de Girona manté el pla de protecció civil en fase d'emergència. En un comunicat, indica que arran del desembassament, "augmenta el possible risc d'inundació per desbordament del Ter als barris de Pedret, Sant Ponç i Pont Major" i als de Carme-Vista Alegre, Barri Vell i Mercadal per l'Onyar. Per això, a partir de les cinc, el consistori tancarà tots els equipaments municipals i ha anul·lat les activitats que hi havia previstes. Aquesta tarda, a més, durant una nova reunió del comitè d'emergències, s’ha decidit mantenir tancades les escoles i els centres educatius de la ciutat també aquest dijous.  A hores d'ara es manté el tall de la C-255 al barri del Pont Major, passat el pont de l'Aigua, pel sobreeiximent del riu Ter. Segons informa l'Ajuntament, al llarg del matí també hi ha hagut altres "incidències menors" a la ciutat (com petites esllavissades o caigudes de pedres i arbres) sense danys personals.

Summary: L'ACA desembassa Susqueda i Sau "al màxim" amb l'objectiu de reduir el nivell dels pantans al 70-80%


Una desena de docents d'una escola de Lleida estan aïllats perquè un d'ells ha donat positiu en coronavirus. Segons ha avançat el diari 'El Segre' i ha confirmat en declaracions a RAC1 aquest dissabte el conseller d'Educació, Josep Bargalló, dilluns faran les proves PCR als professors per determinar si han de fer quarantena o no. Bargalló ha detallat que els docents "havien tingut un contacte estret amb aquest que ha donat positiu en un cribratge extern a l'escola", concretament en un barri. A més, ha assegurat que "ens hem d'acostumar" a aquests casos perquè també passaran en "els llocs de treball i en els blocs de pisos". El conseller s'ha mostrat optimista respecte als resultats de les proves PCR que es faran els docents de Lleida aquest dilluns i espera que no calgui substituir-los. Bargalló ha detallat que el cas dels docents contagiats de Sant Vicenç dels Horts no es tornarà a repetir perquè es va produir durant un claustre de professors que "no tenia suficient amplitud" i a partir d'ara aquestes reunions s'hauran de fer "telemàticament" o en "espais molt amplis".

Summary: Una desena de docents d’una escola de Lleida estan aïllats perquè un d’ells ha donat positiu en covid-19


L'Assemblea Nacional Catalana (ANC) i Òmnium Cultural preparen un acte a Madrid durant el judici de l'1-O, tal com han avançat 'El Periódico' i 'El Punt Avui' i han confirmat fonts de les dues entitats aquest dijous. ANC i Òmnium hi treballen però asseguren que no se n'han tancat encara els detalls. Unes fonts apunten que el de Madrid podria dur-se a terme uns dies més tard de la data d'inici del judici al Suprem –aquest dimecres l'ANC va informar que preveia mobilitzacions descentralitzades a Catalunya just el dia que arrenqués el judici. Totes les fonts apunten que el calendari no està definit, tampoc per a les concentracions que també es volen tirar endavant en altres capitals europees com París i Londres.  Aquest dimecres l'ANC va explicar que preveia mobilitzacions per al primer dia del judici -se'n desconeix encara la data- a les 19 hores i que previsiblement tindrien lloc a Barcelona, Tarragona, Lleida, Girona, Vic, Manresa i en algun punt de les Terres de l'Ebre.  Tot plegat arriba després de l'entrevista del vicepresident del Govern de la Generalitat, Pere Aragonès, a l'ACN, en què va donar per fet que les entitats sobiranistes "anunciarien" mobilitzacions en vistes al judici del procés, a més d'afirmar que una sentència condemnatòria seria un "punt d'inflexió" que determinaria el futur polític de Catalunya. També a mitjans de desembre l'Esquerra Independentista, a l'òrbita de la CUP, ja va fer una crida a "aturar el país" quan arrenqués el judici sota el lema 'Alcem-nos, aturem-ho tot', i a "dictar des del carrer la sentència" contra els dirigents independentistes processats.

Summary: ANC i Òmnium preparen un acte a Madrid durant el judici per l'1-O


El reglament de la consulta interna que CDC celebrarà el proper 21 de maig per saber si crea un nou partit o fa una refosa de l'actual preveu que hi hagi vot anticipat, vot exterior i una urna mòbil, a més dels diferents punts de votació que s'establiran perquè puguin participar militants i simpatitzants que s'hagin inscrit en el Torn Obert. Segons el document, al qual ha tingut accés l'ACN, hi haurà un període per fer campanya, del 9 al 19 de maig, on cada agrupació comarcal i de districte haurà de celebrar com a mínim un acte obligatòriament on s'informarà sobre el procés i els participants que ho desitgin podran expressar el seu posicionament. Les sectorials també poden organitzar aquestes sessions si ho demanen. El vot vinculant serà el dels militants al corrent de pagament, tot i que també podran votar els simpatitzants i els afiliats que no estiguin al dia de les seves quotes. En aquests dos casos, el reglament, que es votarà en el consell nacional del 4 de maig, es limita a dir que CDC "dóna volar i vol conèixer" la seva opinió.  En 26 articles, el reglament concreta les directrius que regiran la consulta interna que CDC  celebrarà dissabte 21 de maig. La pregunta l'aprovarà el comitè executiu nacional el 2 de maig i es votarà, juntament amb el reglament, en el consell nacional que tindrà lloc dos dies després, el 4.  El document convoca la militància i els simpatitzants registrats en el procés participatiu del Torn Obert a votar en una consulta que té caràcter de congrés extraordinari, d'acord amb els articles 65 i 67 dels estatuts del partit. Els membres del cens amb dret a vot podran participar entre les 10 del matí i les 19.30 hores de la tarda, amb excepció de la urna mòbil, el vot anticipat i el vot exterior. Cada mesa disposarà de dues urnes, una per als militants al corrent de pagament i l'altra per als simpatitzants i per als afiliats que no estan al dia de les seves quotes. Tots els votants hauran de signar un registre si no han participat en les fases anteriors del procés participatiu.  Es preveu que la seu nacional del partit i les seus de les federacions territorials romanguin obertes el divendres 20 de maig entre les 17 i les 21 hores per exercir el vot anticipat. A més, el comitè organitzador establirà els mecanismes adequats perquè els militants exteriors puguin exercir el seu vot de manera electrònica en els terminis que s'estableixin. També hi haurà com a mínim una urna mòbil per cada federació territorial. L'escrutini començarà a les 19.30 hores amb l'obertura de les urnes del vot anticipat. Després cada punt de votació farà el recompte a la mateixa sala i per a totes les persones presents que vulguin assistir-hi. Els resultats parcials es proclamaran de forma pública i immediatament després es comunicaran telefònicament al centre de dades ubicat a la seu nacional. Tot el material s'haurà d'enviar abans del 22 de maig.  Els resultats provisionals es proclamaran la nit del 21 de maig i els finals, un cop resoltes les incidències i computats tots els vots, en el termini màxim de tres dies, posant fi així al congrés extraordinari. La Mesa Nacional del Congrés Extraordinari, organitzadora de la consulta, la integraran les executives de les diferents federacions territorials del partit i els encarregats del procés congressual: el coordinador de Règim Intern, el vicesecretari general d'Estratègia, la portaveu del partit, la directora del procés congressual, el vicesecretari general de Coordinació Institucional, el responsable de l'àmbit sectorial i l'encarregat de la comunicació.  La Comissió de Seguiment dels Acords Congressuals farà les funcions de Comissió de Compliment i Control Democràtic de la Consulta, presidida per Miquel Àngel Vallès.

Summary: El reglament de la consulta de CDC preveu vot anticipat i exterior i un període de campanya d'entre el 9 i el 19 de maig


El govern espanyol ha aprovat al Consell de Ministres d'aquest divendres el Pla d'Habitatge 2018-2021 que donarà ajudes de fins al 50% del preu del lloguer d'habitatge per a menors de 35 anys i majors de 65. Perquè sigui subvencionat, el preu del lloguer haurà de ser d'un màxim de 600 euros al mes, i de forma excepcional podrà arribar als 900. D'altra banda, les persones d'entre 35 i 65 anys podran optar a una subvenció del 40% del lloguer. Per beneficiar-se de les subvencions les unitats familiars hauran de tenir rendes inferiors a 1.600 euros al mes (és a dir, màxim 3 cops l'IPREM), una quantitat ampliable en funció de la mida de la família. El Pla també inclou un programa per incentivar el lloguer d'habitatges desocupats en mans d'entitats financeres i altres propietaris. En aquests casos, la subvenció pot ser de la totalitat del preu del lloguer si no supera els 400 euros al mes i durant un màxim de tres anys. El govern espanyol preveu destinar 1.443 MEUR al Pla -un 62,46% més que l'anterior pla- i el cofinançaran les autonomies -en funció de l'ajuda, fins un 30%-.  D'altra banda, el Pla donarà ajudes a menors de 35 anys per a l'adquisició d'habitatges en entorns rurals -municipis de menys de 5.000 habitants-. En el cas de les ajudes per a l'adquisició, seran d'un màxim de 10.800 euros per habitatge -és a dir, un 20% del preu d'adquisició d'un habitatge de màxim 100.000 euros-. En aquest cas, els sol·licitants també hauran d'acreditar uns ingressos inferiors a 3 cops l'IPREM (l'equivalent a un sou brut anual de 22.365,42 euros repartits en 14 pagues).  També contempla donar ajudes a la rehabilitació i renovació d'habitatges en zones urbanes i rurals per millorar-ne l'eficiència energètica, la seguretat o accessibilitat tant en habitatges unifamiliars com edificis sencers. Les subvencions són de fins a 12.000 euros per a vivendes unifamiliars i de fins a 8.000 euros per a pisos en edificis. La quantitat varia en funció del tipus d'obra i les quantitats són ampliables en cas de discapacitat del sol·licitant.  El Pla inclou un programa per a fomentar el parc d'habitatge de lloguer. D'una banda, amb ajuts a promocions de titularitat tant privada com pública que hauran de ser destinades durant un mínim de 25 anys al lloguer i en cas que la promoció sigui destinada a persones d'edat avançada o amb discapacitat haurà d'ampliar-se a 40 anys. El govern espanyol preveu destinar 350 MEUR al Pla durant el 2018, 357 MEUR el 2019, 364 MEUR el 2020 i 372 el 2021. El Pla tindrà vigència des de l'1 de gener d'enguany i el Ministeri de Foment espera entregar 557.109 ajudes durant la vigència del Pla que crearan més de 60.000 llocs de treball. En total sumen 1.443 MEUR repartits entre 2018 i 2021, als qual s'ha de sumar el finançament autonòmic.

Summary: El govern espanyol aprova ajuts de fins al 50% del preu del lloguer d'habitatges per als propers tres anys


Arran de la queixa de la plataforma ''Mugrons lliures'' sorgida a l'Ametlla del Vallès, el Síndic de Greuge ha analitzat les normes d'ús de les piscines municipals i ha conclòs que la prohibició de fer topless discrimina les dones i els limita la llibertat d'expressió. El Síndic destaca que les normes només se centren a regular la indumentària femenina, la majoria restrictives, però també amb l'ús d'excés tèxtil, com és el cas del burquini. En canvi, Ribó recorda que no hi ha cap piscina que límit l'ús del banyador tipus eslip o tanga per als homes. En una resolució emesa aquest divendres, el Síndic demana que les regulacions del funcionament de les piscines incloguin perspectiva de gènere. En l'informe que ha fet el Síndic després d'estudiar el cas de l'Ametlla de Mar, ha detectat que hi ha municipis on està prohibit el topless a les piscines municipals i d'altres on s'estableix que les persones s'han de banyar amb banyador, i que queda prohibit l'ús de qualsevol altra vestimenta que no estigui reglamentàriament establerta per a les dones (topless, biquini, etc.). Algunes normatives prohibeixen l'excés tèxtil (l'anomenat burquini), suposadament per raons d'higiene, mentre que d'altres no preveuen cap normativa diferenciada entre les indumentàries de bany de dones i homes. La normativa permet que cada municipi reguli les restriccions d'ús però el Síndic recorda que ho ha de fer garantint el dret a la igualtat de gènere. Per això, creu que el fet d'imposar unes normes de vestimenta específiques per a les dones és un element clarament discriminatori.

Summary: El Síndic considera que prohibir el topless a les piscines discrimina les dones i els limita la llibertat d'expressió


L'Índex de Preus de Consum (IPC) a Catalunya va pujar dues dècimes al novembre a Catalunya i es va situar en el 0,5%, segons ha informat aquest divendres l'Institut Nacional d'Estadística (INE). Així, és la sisena vegada que la taxa se situa per sota de l'1% aquest any, després que al juny fos del 0,7%, al juliol del 0,8%, a l'agost del 0,6%, al setembre i a l'octubre del 0,3%. El valor de l'IPC d'aquest mes és el tercer més baix del 2019. Com a Catalunya, la taxa també es va incrementar a l'Estat al novembre fins a situar-se en un 0,4%, tres dècimes més que en el mes anterior. Això ha estat així principalment per l'alça del preu dels aliments i l'estabilitat dels preus dels carburants, en comparació amb la davallada del novembre del 2018. En canvi, l'electricitat i el gasoil han registrat descensos de preu més pronunciats que fa un any. A Catalunya els augments més destacats en la variació anual s'han donat en restaurants i hotels (+2,3%), en aliments i begudes no alcohòliques (+2,2%) mobles i articles de la llar (+1,3%), ensenyament (+1,2%) i roba i calçat (+1%). En canvi, els preus relacionats amb l'habitatge, l'aigua, l'electricitat, el gas i altres combustibles baixen un 3,5% i el transport ho fa un 0,2%. Si es pren com a referència la variació mensual, la major pujada es dona en roba i calçat (+5,4%) i aliments i begudes alcohòliques (+0,3%). Per contra, restaurants i hotels baixen un 1%, l'oci i la cultura ho fa un 0,7% i habitatge, aigua, electricitat, gas i altres combustibles un altre 0,4%.  D'entre els aliments, destaquen els increments de les patates (+7,5%), la fruita fresca (+6,3%), el peix (+5,2%) i la carn de porc (+5%) i altres carns (3,8%). En canvi cauen els olis i els greixos (-10,1%) i els fruits secs (-4,1%). En la variació mensual, destaca l'augment del 2,9% del sucre i del 2,8% dels llegums i hortalisses i de la carn d'ovella i de cabra i la baixada de l'1,4% de la fruita fresca.  Per demarcacions, a Barcelona la inflació es va situar en el 0,6%, a Girona va enfilar-se al 0,4%, a Lleida va pujar fins al 0,7% i a Tarragona es va registrar en el -0,1%. Pel que fa al conjunt de l'Estat, la taxa anual de l'IPC va augmentar en totes les comunitats menys les Canàries, on es manté. El major increment es va produir a Múrcia, amb una pujada de cinc dècimes fins al 0,4%. Per contra, Catalunya, Aragó, Astúries i Extremadura són els territoris on s'ha notat menys el descens de la taxa, amb baixades de dues dècimes.  Per grups, els preus relacionats amb els carburants van pujar un 0,4% interanual i els aliments i begudes van augmentar fins a un 1,7%. En canvi, l'habitatge va registrar un descens fins al -4,1%, sobretot marcat per la caiguda de pres de l'electricitat.

Summary: L'IPC puja dues dècimes al novembre a Catalunya i se situa en el 0,5%


El Col·legi de Treball Social de Catalunya (TSCAT) ha expressat la necessitat d’aprovar el reglament per millorar el desplegament de la Renda Garantida de Ciutadania (RGC), amb l’objectiu d’evitar que certes famílies i persones en situació de pobresa i vulnerabilitat quedin excloses de la prestació, tal com passa en l’actualitat. Una mesura a la qual se li hauria de sumar la creació de taules territorials per millorar-ne el desplegament, així com una major coordinació entre la Generalitat i les administracions locals per assegurar l’equitat territorial, segons apunta l’agrupació. Una sèrie de propostes que arriben dos anys després de l’aplicació de la Renda Garantida de Ciutadania i que segons el TSCAT, present directament en l’aplicació de la llei, han estat marcats per la lentitud en la tramitació dels expedients, la manca d’instruccions clares i un gran retard en l’aprovació del reglament, que ha de ser una eina clau per implementar la llei en clau més preventiva i garantista. Una nova normativa que segons la pròpia organització es podria aprovar a principis de 2020.   Amb tot, el balanç dels dos anys d’aplicació de la Renda Garantida no assoleix les expectatives, segons el Col·legi de Treball Social, que ha apuntat que la interpretació massa restrictiva dels casos ha donat lloc a un alt nombre de denegacions injustes que “traeixen l’esperit de la llei”. Un element especialment significatiu si es té en compte l’actual context d’increment de la pobresa, amb una taxa de risc del 21,3% a Catalunya, i de creixement precarietat laboral, segons ha explicat l’agrupació donant dades de l'Idescat. En aquesta línia, el TSCAT ha exposat la necessitat d’una major “determinació política per revertir la situació”, on la Renda Garantida ha de ser “una aposta clara i prioritària per prevenir i combatre l’exclusió social”. Així, el reglament ha de servir per incorporar perfils que ara queden fora i cobrir també totes aquelles persones que, malgrat tenir feina, no assoleixen un nivell d’ingressos o una estabilitat suficient per evitar caure en la pobresa, ha apuntat l’organització.  Amb tot, el Col·legi de Treball Social ha manifestat que “el que fa dos anys semblava un gran pas endavant, avui resulta insatisfactori i insuficient”, malgrat les 122.503 persones beneficiàries. Així mateix, també ha defensat que Catalunya continua necessitant amb urgència un sistema de garantia de rendes amb vocació universal que asseguri els mínims per a una vida digna a tota la població.

Summary: El Col·legi de Treball Social considera urgent aprovar el reglament per millorar el desplegament de la Renda Garantida


El ple del Parlament ha aprovat per unanimitat instar el Govern a garantir la seguretat dels treballadors de mitjans de comunicació. Durant la sessió plenària d'aquest dijous a la tarda, tots els grups de la cambra han donat suport a la proposta de resolució conjunta de JxCat i ERC, que reclama a l'executiu que promogui activament el respecte i la garantia de seguretat per a tots els professionals dels mitjans, a l'hora de desenvolupar la seva feina en un entorn "lliure de violència, d'amenaces i coaccions".

Summary: El Parlament aprova per unanimitat instar el Govern a garantir la seguretat dels treballadors de mitjans de comunicació


El Cos Nacional de Policia informa de la detenció d’una persona per resistència a l’autoritat i desobediència en la protesta dels taxistes a la M-40 i les portes de Fitur, la fira internacional de turisme que ha obert portes amb presència del rei Felip VI.  Els agents antidisturbis han carregat per obrir els accessos a la fira durant un matí en què els taxistes també han tallat en dues ocasions la M-40 que circumval·la la capital espanyola en el marc del tercer dia de vaga contra les llicències dels VTC. El Samur també informa de 13 ferits, tots lleus malgrat que cinc (tres policies i dos taxistes) han estat traslladats a hospitals per a una valoració més exhaustiva.

Summary: Un detingut i 13 ferits en les protestes dels taxistes a les portes de Fitur


El secretari general d'UGT Catalunya, Camil Ros, ha reclamat aquest dimarts els "esforços necessaris" perquè a finals de setmana o "sinó al setembre" hi pugui haver un govern d'esquerres a l'Estat. "És imprescindible perquè encara que pugui semblar contradictori qui aporta més estabilitat en la situació política i fins i tot en l'economia són les esquerres", ha assegurat el secretari general de l'UGT Catalunya en una entrevista a l'ACN, en què ha situat com algunes de les prioritats recuperar el diàleg i els drets socials. Segons Ros, "esquerres i diàleg és el binomi imprescindible". D'altra banda, el dirigent sindical ha afirmat que el "missatge és molt clar" perquè de les 48 diputats que es van escollir per Catalunya, "34 o 35 són partits d'esquerres amb programes d'esquerres" i "41 de partits que aposten pel diàleg", mentre que a l'Estat els diputats progressistes són uns 185 sobre 300. En una entrevista a l'ACN, Ros ha lamentat que el conflicte polític, amb una sentència del procés "a l'horitzó", i la crisi econòmica s'estan "cronificant" amb la "no recuperació dels drets laborals" i amb el fet que "la gent no arribi a finals de mes". "Si les negociacions són a base de tuits i declaracions normalment és bastant difícil per no dir impossible que arribin a acords" ha continuat Ros en relació a la primera jornada del debat d'investidura de Pedro Sánchez, que aquest dimarts acabarà sense acord entre PSOE i Unides Podem. No obstant això, ha dit que confia en la "part positiva" i que tot i que no hi hagi acord a curt termini es puguin "crear les condicions" per a una entesa final. Per Ros, cal "parlar menys públicament i asseure's més a negociar en els dies que queden" i ha atribuït la manca d'acord a una "teatralització". "Si portem la resposta a la sentència igual que s'està portant la investidura, malament" A més, el líder sindical ha criticat les dinàmiques polítiques que s'estan veient en el procés d'elecció del govern espanyol i ha esperat que l'actitud dels partits canviï, sobretot abans que es produeixi la sentència del Tribunal Suprem del cas de l'1-O. "Si portem la resposta a la sentència igual que s'està portant la investidura, acabarem malament", ha assegurat Ros, que dóna per fet que els polítics independentistes acusats seran condemnats. Des de la UGT no defensaran una opció concreta, de moment, sinó que se centraran a negociar amb altres actors polítics, socials i econòmics la resposta a l'estil de les manifestacions del 2010 de resposta a la sentència del Tribunal Constitucional de l'Estatut o de l'aturada de país del 3 d'octubre de 2017 com a protesta a les càrregues policials. "Apostem perquè hi hagi acord i la millor manera és no situar les posicions obertament i que després hi hagi guanyadors i perdedors", ha opinat. De fet, el secretari general de la UGT a Catalunya ha criticat que determinants ambients sobiranistes es dediquin a plantejar "respostes de màxims" als mitjans de comunicació en uns termes que fan difícil que interpel·lin el 80% dels catalans. "Hi ha extrems que estan pressionant no per buscar la unitat, sinó per buscar que guanyi la seva posició", ha lamentat. Segons Ros, per aconseguir una resposta mobilitzi més del 48% de la societat que ha votat partits independentistes s'han de fer trobades i reunions entre les organitzacions polítiques, cíviques i socials per trobar "aquests ponts" que garanteixin una resposta unitària de consens "molt ampli". De moment, "cap de les propostes" que hi ha sobre la taula busca una resposta majoritària de la societat catalana demanant una solució política pels presos, ha assegurat. "Estem disposats a seure en les meses que calgui per trobar una resposta però hem de fer l'esforç de sortir de l'espai de confort, així és com es va avançar el 10-J, el 3-O, a la sentència de la Manada o en el moviment 'Volem acollir'", ha recordat el dirigent sindical.

Summary: UGT crida a fer els "esforços necessaris" per a la formació d'un govern d'esquerres a l'Estat


Els Mossos d'Esquadra investiguen una baralla que va tenir lloc aquest diumenge al barri de la Mina de Sant Adrià de Besòs (Barcelonès). Els dos implicats estan hospitalitzats amb ferides d'arma blanca i a un d'ells se'l va haver d'intervenir, tot i que la seva vida no corre perill. Alguns testimonis van explicar a la policia que es van escoltar trets i els agents van trobar beines a terra, però cap dels dos homes va rebre impactes de bala. La investigació, però, continua oberta. El nou incident al barri de la Mina arriba just després que l'alcalde de Sant Adrià es traslladés dijous al Parlament per reclamar més presència policial al barri per la regressió pel que fa a seguretat que està patint la zona.

Summary: Els Mossos investiguen una baralla amb arma blanca a la Mina


Unes 30.000 persones, segons la Guàrdia Urbana de Lleida, i 50.000 segons els organitzadors, han participat aquest divendres en una manifestació a la capital del Segrià convocada amb motiu de la vaga general i on s'han sentit crits en contra de la sentència del Tribunal Suprem sobre l'1-O. La manifestació ha començat a les sis de la tarda a la plaça Ricard Viñes, ha baixat per la Rambla d'Aragó i ha acabat a tres quarts de vuit del vespre davant l'edifici de la Paeria. La participació ha estat encapçalada per 150 tractors. Entre els crits que s'han sentit, 'Llibertat presos polítics', 'Els tractors i els bombers són la nostra policia' i 'Els carrers seran sempre nostres'. Posteriorment, un grup de persones s'han dirigit a la subdelegació del govern espanyol a Lleida, on alguns manifestants han llançat petards i ampolles de vidres a l'edifici. L'ambient és tens entre manifestants i Mossos d'Esquadra, que han desplaçat diverses furgonetes antidisturbis. Es tracta d'una de les manifestacions més multitudinàries que s'ha viscut a Lleida en els darrers anys, superant, fins i tot, la participació de l'aturada de país dels 3-O de 2017. La marxa ha tingut un caràcter festiu i ha estat encapçalada per 150 tractors i una pancarta amb el lema "Pels drets laborals i les llibertats, contra la repressió".  Des de la Intersindical-SCS han fet una valoració "altament positiva" tant pel que fa la manifestació de la tarda com pel seguiment que ha tingut la vaga general a la demarcació de Lleida. Segons han assenyalat l'afectació de la convocatòria a les comarques de Ponent ha estat "tot un èxit" amb un 50% de seguiment a Lleida ciutat. A altres capitals de comarca com Tàrrega, Cervera o Mollerussa han explicat que el seguiment ha estat entre el 70% i el 80%.  El sindicat també ha fet una crida a joves, grans i avis a sortir al carrer i participar de les diferents convocatòries de mobilització, "des de la desobediència civil i no violenta".

Summary: Manifestació multitudinària a Lleida de rebuig a la sentència del Suprem en el marc de la vaga general


El ple del Parlament ha aprovat aquest dijous la liquidació del pressupost de la cambra del 2019. Els comptes de l'any passat revelen que dels 60,78 milions que es van pressupostar, se n'havien gastat poc més de 58,5 milions a 31 de desembre, la qual cosa suposa una execució del 96,26% i un romanent de 2,27 milions. Bona part d'aquesta quantitat, concretament 2.014.232,08 euros, s'han destinat al Departament de Salut per fer front a la pandèmia de covid-19, tal com va acordar la Mesa del Parlament el passat 28 d'abril. El diputat interventor Antonio Espinosa, de Cs, ha presentat la liquidació dels comptes, que ha rebut el vot favorable de tots els grups excepte la CUP i el PPC, que s'han abstingut.

Summary: El Parlament va tancar el 2019 amb el 96,26% del pressupost executat


La Plataforma d'afectats de la Cooperativa de Cambrils, un cop superat el preconcurs de creditors de l'entitat, ha avançat aquest dimecres que demanarà responsabilitats judicials per la situació a què s'ha arribat. Dani Pallejà, el seu president, ha anunciat que no es limitaran a querellar-se contra els actuals gestors de la cooperativa, sinó que volen "arribar fins al final" i incloure-hi també auditors, la Generalitat de Catalunya –per una supervisió mal feta– o el BBVA –per generar una aparença de solvència que no tenia a la secció de crèdit–. Per dur-la a terme volen documentar-se exhaustivament, i no descarten que el procés sigui llarg i lent. Així mateix, des de la plataforma confien que durant el mes de maig els impositors podran recuperar el 40% dels estalvis que tenen bloquejats a l'entitat, després que el jutge signi l'homologació de l'acord de refinançament.

Summary: La Plataforma d'afectats de la Cooperativa de Cambrils demanarà responsabilitats judicials per la situació de l'entitat


L'espectacle, dirigit pel dramaturg Marc Olivé, es podrà veure divendres i dissabte al Pati del Kursaal ACN Artés.-El debat sobre la llibertat d’expressió i la força del món casteller són els protagonistes de l’espectacle ‘El moviment de les coses que prenen temps’, que s’estrenarà aquest divendres al vespre al pati del Kursaal de Manresa, en el marc de la Fira Mediterrània. El treball, protagonitzat per la prestigiosa ballarina coreana Ji Hye Chung, compta amb la participació de la colla castellera artesenca Els Picapolls de la Gavarresa. L’objectiu, explica el dramaturg Marc Olivé, responsable de l’espectacle, és utilitzar el món casteller com a exemple de la necessitat “d’anar a conjunt”. Això sí, aclareix, és de “lectura oberta” i no és “si hi ha o no llibertat d’expressió”, sinó que el que pretén és apostar pel sentiment de “pertinença” i reforçar la idea que “hi ha situacions en què cal que tothom vagi a la una i treballi en la mateixa direcció”. 'El moviment de les coses que prenen temps' aglutina un equip multidisciplinar d'artistes. A banda de la ballarina coreana Ji Hye Chung, compta amb la música de Xavi Lloses, Cristina Colomer i Ramon Balagué. S'hi afegeixen Els Picapolls de la Gavarressa "per reforçar la idea de força, unitat i treball conjunt", diu Olivé. L'espectacle, aprofundeix el dramaturg, neix d'unes converses amb la ballarina "sobre que seria la llibertat d'expressió avui en dia i com nosaltres podem escoltar en un context, en aquest cas a Catalunya". Així, afegeix, "agafa elements de la tradició, de la contemporaneïtat i ho barreja amb música, cos i moviment". L'espectacle busca fer una relectura de "la colla castellera com a element artístic a partir del cos, del so i l'espai". Lectura oberta Malgrat que l'espectacle se centra en la llibertat d'expressió, la reflexió, assenyala Olivé, és de "lectura oberta". "No és si hi ha o no llibertat d'expressió, la idea és que en el món hi ha moltes situacions en què cal que tothom vagi a la una i camini envers la mateixa direcció", afegeix. 'El moviment de les coses que prenen temps', coproduït per Fira Mediterrània i el Mercat de les Flors, es podrà veure, de forma gratuïta, divendres a dos quarts de nou del vespre i dissabte a les vuit del vespre.

Summary: La ballarina coreana Ji Hye Chung i els castellers d’Artés homenatgen la llibertat d'expressió a la Fira Mediterrània


La pandèmia del coronavirus ha generat preocupació als centres penitenciaris d'arreu del món i també d'Europa. Els motins a les presons italianes han posat en alerta la resta de països que en les darreres setmanes han optat per alliberar alguns reclusos. Alessio Scandurra, membre de l'Observatori Europeu de les Presons, admet a l'ACN que la situació és "preocupant". Una cinquantena d'ONGs europees també han alertat de la "manca de preparació a les administracions penitenciàries" i de "l'alt risc de transmissió" als centres. La majoria d'estats només deixen sortir aquells que estan a punt de complir la condemna o que tenen un règim flexible, com és el cas d'Espanya, on la principal polèmica ha girat entorn dels independentistes empresonats. "Els estats estan obligats a adoptar totes les mesures necessàries per protegir la vida i la salut dels detinguts", defensen les entitats en un comunicat publicat per la Xarxa Europea de Litigis de Presons. Més d'un milió i mig de persones al vell continent estan tancades en centres penitenciaris. És l'equivalent a tota la població de la ciutat de Barcelona. Tots els països pateixen en major o menor mesura de superpoblació a les presons, però especialment Bèlgica, Itàlia i França tenen uns nivells d'amuntegament "preocupants", segons el Consell d'Europa. Amb gairebé 59.000 reclusos, l'estat espanyol té un nivell baix de densitat a les presons, si bé a Catalunya és una mica superior. L'Observatori Europeu de les Presons avisa que inclús les presons que no estan superpoblades són vulnerables al covid-19 per les dificultats d'aïllar els interns. Aquests acostumen a dormir acompanyats i tenen un accés limitat als espais lliures. "Les presons són un entorn complicat per prevenir la propagació d'una malaltia infecciosa", alerta Scandurra. Problemes de protecció Els països més afectats pel covid-19 com Itàlia, Espanya, França, Bèlgica o Regne Unit han registrat contagis i alguna mort a les seves presons. Entre els principals problemes que denuncien sindicats penitenciaris i ONGs hi ha la manca de material protector, com mascaretes i guants, la menor qualitat dels serveis mèdics, les dificultats per aïllar els reclusos i la seva limitada comunicació amb familiars i advocats. En el pitjor dels casos, la por al contagi ha provocat alguns incidents. El més destacat a Itàlia, on van morir 13 persones en disturbis a les presons. En aquest sentit, Scandurra remarca que no només és una qüestió de salut, sinó també de seguretat. "Per mantenir la situació sobre control necessites l'ajuda dels presos", recorda. Les recomanacions internacionals L'alta comissària dels Drets Humans de l'ONU, Michelle Bachelet, va demanar a finals de març l'alliberament dels "presos polítics" i "delinqüents de baix risc" durant la crisi del coronavirus. La comissària va instar governs i autoritats competents a treballar "ràpidament" per reduir el nombre de presos en general amb especial atenció pels presos "particularment vulnerables", entre ells els detinguts majors i malalts. A banda, Bachelet va advertir que les restriccions de visites a les presons i altres centres de confinament "poden ser necessàries" per ajudar a prevenir la pandèmia, però han de ser introduïdes "de manera transparent" i s'han de comunicar "clarament" als afectats. El cessament "sobtat" dels contactes amb el món exterior pot "empitjorar situacions ja tenses, difícils i potencialment perilloses", segons ella. Des del Consell d'Europa, la comissària de Drets Humans Dunja Mijatovic va fer un al·legat similar encoratjant als països europeus a buscar "alternatives" a l'empresonament "sense discriminar" entre els presos i amb especial per la gent grans i amb problemes de salut a les presons, així com per aquells condemnats per delictes no violents. Mijatovic veu "més imprescindible" que els defensors de drets humans, activistes i periodistes detinguts "siguin alliberats de manera immediata i incondicional". "La disminució de la població reclusa és imprescindible a tot Europa per assegurar la implementació eficaç de la normativa sanitària i per reduir la creixent pressió sobre el personal penitenciari", defensa, malgrat no posicionar-se sobre el criteri exacte per decidir els candidats a abandonar la presó pel covid-19. Criteri per alliberar a Europa Des de l'Observatori Europeu de les Presons asseguren que el criteri més estès a Europa és permetre que els reclusos que estan al final de la condemna i que hagin comès delictes no violents passin el confinament a casa. Després dels disturbis a Itàlia el govern va decretar l'alliberament anticipat dels presos amb menys de 18 mesos per complir la seva condemna. França alliberarà uns 5.000 reclusos dels 70.000 que hi ha a les presons, però només afectarà aquells que els hi quedi menys de sis mesos per acabar la condemna. A Alemanya, un altre dels països amb més contagis, l'estat de Nord-Westfàlia també han adoptat una mesura similar que ha beneficiat uns 1.000 reclusos. El Regne Unit també es planteja l'alliberament de milers de reclusos amb menys de dos mesos per complir la condemna i que no siguin potencialment perillosos. El cas d'Espanya Amb gairebé 59.000 reclusos, Espanya per ara només permet alliberar els interns amb el tercer grau, és a dir un règim de semillibertat, i aquells en segon grau que tenen un règim de vida flexibilitzat amb un 100.2. Tanmateix, la decisió final sobre qui pot passar el confinament a casa està en mans de les juntes penitenciàries de tractament. A l'estat espanyol la principal polèmica ha girat entorn de la denegació del permís als líders independentistes condemnats pel cas de l'1-O. El Tribunal Suprem havia advertit les juntes de tractament penitenciari que deixar que els líders independentistes passessin el confinament a casa podia ser un delicte de prevaricació. Només 15 persones recluses amb el 100.2 a Catalunya han sigut autoritzades a passar el confinament a casa seva. Pel que fa als presos classificats en tercer grau, un total de 1.174 reclusos en semillibertat estan ara a casa seva per la pandèmia, el 69% del conjunt de tercers graus de les presons catalanes. Així, poc més del 14% dels 8.371 interns que hi ha a Catalunya estan passant el confinament a casa. Prevenir l'entrada de nous reclusos Per tal d'accelerar l'alliberament de presos en la línia que demana el Consell d'Europa, Scandurra veu més pràctic i "ràpid" estendre les vies de sortida que ja existeixen, com els règims de semillibertat, a "més presos", en comptes "d'inventar coses noves". Posa com a exemple el cas d'Itàlia, on s'ha intentat alliberar reclusos amb el braçalet electrònic, però la manca d'experiència amb aquest tipus de tecnologia està fent fracassar aquest mètode. D'altra banda, Scandurra defensa que també és important "prevenir l'entrada de nous reclusos" a les presons, per exemple, evitant l'empresonament preventiu.

Summary: L'Observatori Europeu de les Presons alerta de la situació "preocupant" als centres penitenciaris europeus


L'Audiència de Lleida jutjarà el pròxim dijous 1 de desembre dos homes de nacionalitat marroquina acusats de vendre cocaïna i marihuana a Aitona (Segrià). Per a un d'ells, A. E., la fiscalia demana vuit anys i mig de presó i una multa de 800 euros per presumptament vendre la droga des del bar on treballava al municipi. Per l'altre, N. L., el ministeri públic sol·licita sis anys i mig de presó i una multa de 350 euros per col·laborar amb ell presumptament venent droga al carrer del costat i fent tasques de vigilància.  Els Mossos d'Esquadra van tenir coneixement de la presumpta activitat il·lícita el 8 de novembre de 2014, quan un presumpte client no content amb els tractes que feia amb els acusats va denunciar que al bar es venia droga. Els agents van muntar un dispositiu policial per fer un seguiment dels moviments. El 25 de novembre de 2014, per exemple, van comissar 0,21 grams de cocaïna que N. L. acabava de vendre presumptament a un home, dins el seu cotxe, al costat del bar. Els Mossos van entrar a l'establiment el 19 de febrer de 2015, van comissar uns deu grams de marihuana i van detenir els dos acusats.

Summary: Demanen vuit anys i mig de presó per un veí d'Aitona acusat de vendre droga des del bar on treballava


UGT ha denunciat aquest divendres que els llocs de treball que crea directament el Mobile World Congress (MWC) són "precaris, discriminatoris i sexistes". El sindicat ha declarat que aquestes ofertes “contribueixen a seguir perpetuant els estereotips de gènere i a seguir cosificant la dona”. Davant d’aquestes vulneracions, UGT ha demanat responsabilitats a les administracions públiques, com el Govern i l'Ajuntament de Barcelona, que considera que en són "còmplices".  Segons un anàlisi del sindicat, el MWC està "prostituint" les condicions de treball de milers de persones, especialment de joves i dones. Des de la UGT han explicat que els llocs de treball més demanats són les hostesses, els cambrers i el personal de manteniment.  En aquest sentit, han observat que els requisits de les ofertes de treball són sexistes i discriminatoris i han explicat que alguns d’ells demanen a les dones ser llestes, tenir una talla 36/38, anar amb faldilla curta, mitges primes, maquillatge, sabates de taló de 5 cm i tenir una alçada mínima de 1,75 cm. També han criticat que si compleix aquests requisits, l’hostessa després ha de treballar 12 hores consecutives de feina amb 20 minuts només per dinar i que el seu sou va en funció de la seva alçada: “si l’hostessa té una alçada superior al 1.75 cobrarà 7,2€ bruts la hora però si té una alçada per sota cobrarà un euro menys per hora”. El sindicat ha catalogat aquestes ofertes com "sexistes, discriminatòries, i del tot il·legals". El sindicat ha reclamat la implicació de la Generalitat i l’Ajuntament de Barcelona en aquesta situació i que deixin “d’invisibilitzar-la”.  En aquest sentit, ha reclamat que el MWC ha d'oferir llocs de treballs decents que no discriminin per raó de sexe i tinguin condicions que no siguin salaris baixos ni jornades extenses. Segons ha indicat UGT, el “prestigi” que té el congrés també s’ha de veure en les condicions i feines que s’ofereixin.

Summary: UGT denuncia llocs de treball "sexistes, discriminatoris i precaris" durant el Mobile


Els sindicats del sector de l'educació convocaran una vaga el 16 de maig vinent si el Departament no accepta que els docents recuperin l'horari lectiu anterior a les retallades, és a dir, 18 hores de classe a Secundària i 23 a Primària. Segons els sindicats, implantar la mesura el curs vinent suposaria una partida pressupostària de 45 MEUR que es podria implantar a través d'un decret llei. A banda, el professorat demana també reduir les ràtios i millorar altres condicions per fer front a la ''precarietat laboral'' , com ara la conversió dels terços de jornada a mitges jornades, l'estabilització del personal interí, el retorn del caràcter lectiu de les dues hores de reducció al personal major de 55 anys o més personal de suport educatiu per atendre a la diversitat de l'alumnat.

Summary: Els sindicats d'educació convoquen una vaga el 16 de maig per recuperar l'horari lectiu anterior a les retallades


La grip ha augmentat durant la segona setmana de febrer a Catalunya, però continua en un nivell baix o moderat, d'acord amb les dades de l'Agència de Salut Pública. La taxa de síndromes gripals s'ha situat en 262,2 casos per cada 100.000 habitants entre el 8 i el 14 de febrer, el que suposa un increment respecte la dada anterior de 187,43 per 100.000 habitants. D'aquesta manera, es supera per tercera setmana el llindar epidèmic, que aquesta temporada s'ha marcat en 106,5 casos per 100.000 habitants. D'altra banda, hi ha hagut 23 nous ingressos greus pel virus als hospitals de la xarxa sentinella, pel que s'eleva a 103 la xifra total, amb un 94% de casos de persones que no estaven vacunades. Per grups d'edat, la grip ha tingut més incidència en totes les franges, però s'ha accentuat especialment entre 0 i 4 anys i 5 i 14 anys. Precisament, han augmentat en un 13,12% les urgències als hospitals infantils, amb un total de 4.526, de les quals 335 han acabat amb ingrés. En termes globals, entre l'11 i el 17 de febrer, els professionals de la xarxa pública han atès un 5,39% més urgències hospitalàries que la setmana anterior, amb un total de 70.282. D’aquestes, en 6.228 han calgut ingrés, un 1,3% menys que fa una setmana, segons els indicadors del Pla Integral d’Urgències de Catalunya (PIUC).   En canvi, ha disminuït lleugerament l’activitat als Equips d’Atenció Primària (EAP) i la domiciliària. S’han registrat 725.121 visites als EAP i 23.310 als domicilis, un descens d’un 1,55% i d’un 0,91%, respectivament.   Pel que fa als Centres d’Atenció Continuada, les visites han pujat en un 9,7% arribant a les 46.788 i també les visites domiciliàries d’aquests centres s'han incrementat un 12,49% fins a les 2.764.   Finalment, el 061 CatSalut Respon ha atès 29.400 incidents durant la setmana passada, dels quals 2.355 han requerit un metge a domicili, un increment d’un 12,63% respecte els set primers dies de febrer. Segons el model predictiu d'activitat gripal, el nivell moderat s'estendrà pràcticament a tot el territori en la propera setmana.

Summary: La grip augmenta a Catalunya, però es manté en nivells baixos i moderats


Regidors del PDeCat, ERC i Alternativa d'Unitat Popular (AUP) s'han tancat a l'Ajuntament de Rubí "en solidaritat amb el govern legítim empresonat injustament". Segons han comunicat a través del compte de Twitter del PDeCAT a Rubí. Vuit regidors protesten d'aquesta manera contra l'ordre de presó dictada per l'Audiència Nacional contra el vicepresident Junqueras i els consellers del govern de Puigdemont que estan a la presó des de dijous a la nit. Els regidors van iniciar la ancada aquest divendres a les nou del vespre i el seu objectiu és romandre a les dependències municipals fins diumenge.

Summary: Regidors del PDeCat, ERC i AUP es tanquen a l'Ajuntament de Rubí en solidaritat amb els consellers empresonats